**ΕΝΟΤΗΤΑ 4η**

**1.ΤΑ ΚΥΡΙΑ ΜΕΡΗ ΤΗΣ ΠΡΟΤΑΣΗΣ**

🡲Βασικό στοιχείο σ’ ένα κείμενο αποτελεί **η πρόταση**.

* **Τα κύρια μέρη** μιας πρότασης είναι:

α. **Η ΟΝΟΜΑΤΙΚΗ ΦΡΑΣΗ (ΟΦ)**, η οποία περιέχει το ουσιαστικό. πχ. **Ο ήλιος**(ΟΦ) λάμπει /**Το Υπουργείο Υγείας**(ΟΦ) συνέταξε διατροφικές οδηγίες

β. **Η ΡΗΜΑΤΙΚΗ ΦΡΑΣΗ (ΡΦ)** που περιέχει: 1. Το ρήμα πχ. Πολλοί γονείς **δε διαφωνούν (ΡΦ)**

2. Το ρήμα και μια ονοματική φράση πχ. Οι άνθρωποι **δεν εφαρμόζουν τους κανόνες καλής διατροφής**

|  |
| --- |
| **Προσοχή!** Μια ονοματική φράση μπορεί να είναι μέρος μιας ρηματικής φράσης. πχ. Οι άνθρωποι (**ΟΦ**) [ **δεν εφαρμόζουν (*τους κανόνες καλής διατροφής = ΟΦ)* ] ΡΦ** |

* **Οι μορφές** της ονοματικής φράσης είναι:

α. η **απλή**, η οποία περιλαμβάνει άρθρο και ουσιαστικό

πχ. **Το παιδί (ΟΦ)**  κοιμάται

β. η **διευρυμένη** μορφή, όπου το ουσιαστικό συνοδεύεται από άλλα μέρη του λόγου (επίθετο, κτητική αντωνυμία, απόλυτο ή τακτικό αριθμητικό, ένα άρθρο, ονοματική πρόταση). πχ. **Τα *υγιή* άτομα (ΟΦ)** δε χρειάζονται διατροφικά συμπληρώματα / Ήρθε **ο πατέρας *μου (ΟΦ)***

***Πέντε* μαθητές**(ΟΦ) θα βραβευθούν/ ***Η μέχρι τώρα* έρευνα**(ΟΦ) απέβη άκαρπη/

**Ο Πέτρος, *ο φίλος του Κώστα***,(ΟΦ) είχε χθες ένα ατύχημα /

**Ο *φιδίσιος* δρόμος *της καθόδου*,(ΟΦ)** που οδηγεί στους νότιους παραλιακούς οικισμούς……..

* **Απαραίτητο συστατικό** μιας ονοματικής φράσης είναι το ουσιαστικό. Στη θέση του ουσιαστικού μπορούμε να συναντήσουμε: 1. μια **αντωνυμία**, πχ. Σίγουρα δε φταίμε μόνο **εμείς**! 2. ένα **επίθετο**, πχ. **Οι πλούσιοι** έχουν δύναμη. 3. ένα **αριθμητικό**, πχ. **Τρεις** μπήκαν στο σπίτι. 4. άλλο **μέρος του λόγου**, πχ. **Το πήγαινε έλα** μ’ ενοχλεί.

5. Μια **δευτερεύουσα ονοματική πρόταση**, πχ. **Όποιος δεν ακολουθεί τις οδηγίες του γιατρού** υποφέρει.

* Η ονοματική φράση μέσα σε μια πρόταση μπορεί **να λειτουργήσει** ως:

1. **Υποκείμενο** του ρήματος, δηλαδή μια λέξη ή φράση σε ονομαστική πτώση που δηλώνει ποιος ενεργεί ή ποιος δέχεται μια ενέργεια ή ποιος βρίσκεται σε μια κατάσταση (πχ. **Το τσιγάρο** βλάπτει την υγεία)

2. **Κατηγορούμενο του υποκειμένου** σε ονομαστική (πχ. Η πρόσληψη γάλακτος είναι **μέτρια**), ή ως **κατηγορούμενο του αντικειμένου** σε αιτιατική (πχ. Οι κάτοικοι του Άργους εξέλεξαν τον κ. Χ. **δήμαρχο**) 3. **Αντικείμενο**, δηλαδή το πρόσωπο ή το πράγμα στο οποίο μεταφέρεται η ενέργεια του ρήματος, **σε γενική** (πχ. Ο Μιχάλης μοιάζει **του πατέρα**) ή **σε αιτιατική** (πχ. Τα ελληνικά γεύματα περιλαμβάνουν **ποσότητες** ψωμιού)

4. **συμπλήρωμα πρόθεσης**, εξαρτάται δηλαδή από μία πρόθεση σε πτώση γενική ή αιτιατική (πχ. Οι διατροφικές οδηγίες απεικονίζονται **με τη μορφή τριγώνου**)

5. **συμπλήρωμα ουσιαστικού** (πχ. Η κατανάλωση **ψαριών** είναι συνάρτηση της απόστασης από τη θάλασσα).

**2. ΕΠΙΘΕΤΙΚΟΣ ΠΡΟΣΔΙΟΡΙΣΜΟΣ**

1. Το επίθετο **λειτουργεί** ως επιθετικός προσδιορισμός και δίνει μια μόνιμη ιδιότητα στο ουσιαστικό που συνοδεύει, πχ. Οι **παιδικοί** έρωτες δεν έσβησαν ποτέ.
2. Το επίθετο **συμφωνεί** κατά γένος, αριθμό και πτώση με το ουσιαστικό που προσδιορίζει, πχ. Οι **μισές** φέτες του πορτοκαλιού μες στο σιρόπι έμοιαζαν με τον ήλιο που έδυε εκείνα τα **κυριακάτικα** απογεύματα.
3. Ένα επίθετο μπορεί **να αντικαταστήσει** ένα ουσιαστικό και να παίξει το ρόλο του, πχ. Χορέψαμε **καλαματιανό** (χορό), **Οι νέοι** (άνθρωποι) διασκεδάζουν.

Ως επιθετικοί προσδιορισμοί χρησιμοποιούνται, εκτός από τα επίθετα και άλλες λέξεις, όπως: -**αντωνυμίες**, πχ. **Τέτοια** συμπεριφορά δεν την περίμενε. –**αριθμητικά**, πχ. Έφαγε **δύο** μήλα. –**μετοχές**, πχ. Πολλοί σήμερα προτιμούν το έτοιμο από το **μαγειρεμένο** φαγητό. –**ουσιαστικά που δηλώνουν ηλικία, επάγγελμα, εθνικότητα**, πχ. **Γριά** γυναίκα κι ακόμη δουλεύει σκληρά / **Γιατρός** άνθρωπος και να φοβάται τις αρρώστιες / Η εφεύρεση αυτή πραγματοποιήθηκε από **Έλληνες** επιστήμονες. –**ονόματα γεωγραφικών** ή **χρονικών όρων** ή **φυσικών φαινομένων**, πχ. Το αεροπλάνο πέταξε πάνω από το **Αιγαίο** πέλαγος / Μα θα δουλέψετε **Κυριακή** μέρα! / Φύσηξε **βοριάς** αέρας. –**επιρρήματα με το οριστικό άρθρο μπροστά τους**, πχ. Άνοιξε **το κάτω** συρτάρι. –**εμπρόθετα** (κυρίως με τις προθέσεις **από, για, με, χωρίς**), πχ. Της χάρισε μια μπλούζα **από μετάξι** (μεταξένια) / Πήρε άδεια **για μια εβδομάδα** (εβδομαδιαία) / Ένας άνθρωπος **χωρίς πείρα** (άπειρος).

**3.ΟΥΣΙΑΣΤΙΚΑ**

Ουσιαστικά λέγονται οι λέξεις που φανερώνουν: πρόσωπο (ο πατέρας), ζώο (το άλογο), πράγμα (η καρέκλα), ενέργεια (το τρέξιμο), κατάσταση (η χαρά), ιδιότητα (η εξυπνάδα).

**Τα κύρια γνωρίσματα των ουσιαστικών** είναι το **γένος** (αρσενικό, θηλυκό και ουδέτερο), ο **αριθμός** (ενικός, πληθυντικός) και η **πτώση** (ονομαστική, γενική, αιτιατική, κλητική).

Με κριτήριο την κατάληξη τα ουσιαστικά διακρίνονται σε :

α. **Τρικατάληκτα**: έχουν τρεις διαφορετικές καταλήξεις στις βασικές πτώσεις τόσο στον ενικό όσο και στον πληθυντικό αριθμό. (ο κυνηγ-**ός**, του κυνηγ-**ού**, τον κυνηγ-**ό**, οι κυνηγ-**οί**, των κυνηγ-**ών**, τους κυνηγ-**ούς**) Τα τρικατάληκτα ουσιαστικά είναι ισοσύλλαβα.

β. **Δικατάληκτα**: έχουν δύο διαφορετικές καταλήξεις στις βασικές πτώσεις (ονομαστική, γενική, αιτιατική) του ενικού και του πληθυντικού αριθμού (ο κανόν-**ας**, του κανόν-**α**, τον κανόν-**α,** οι κανόν-**ες**, των κανόν-**ων**, τους κανόν-**ες** )

**Τα δικατάληκτα ουσιαστικά ανάλογα με τον αριθμό συλλαβών ανά πτώση διακρίνονται** σε:

1. **Ισοσύλλαβα**: έχουν τον ίδιο αριθμό σε όλες τις πτώσεις (ο μαθητ-**ής,** του μαθητ-**ή**, το μαθητ-**ή**, οι μαθητ-**ές,** των μαθητ-**ών,** τους μαθητ-**ές**)

2. **Ανισοσύλλαβα**: εμφανίζουν μια επιπλέον συλλαβή σε μία τουλάχιστον πτώση (ο λεκές-οι λεκέδες)

|  |  |
| --- | --- |
| **ΤΡΙΚΑΤΑΛΗΚΤΑ ΟΥΣΙΑΣΤΙΚΑ (ΙΣΟΣΥΛΛΑΒΑ)** | |
| Αρσενικά | Θηλυκά |
| **ΔΙΚΑΤΑΛΗΚΤΑ ΟΥΣΙΑΣΤΙΚΑ** | |
| **ΙΣΟΣΥΛΛΑΒΑ** | **ΑΝΙΣΟΣΥΛΛΑΒΑ** |
| Αρσενικά-Θηλυκά-Ουδέτερα | Αρσενικά-Θηλυκά-Ουδέτερα |

**Η ΚΛΙΣΗ ΤΩΝ ΟΥΣΙΑΣΤΙΚΩΝ**

1. **Η κλίση των αρσενικών**

|  |  |  |
| --- | --- | --- |
| **Είδος** | **Καταλήξεις** | **Παραδείγματα** |

**Α. ΙΣΟΣΥΛΛΑΒΑ**

|  |  |  |  |
| --- | --- | --- | --- |
| **Οξύτονα** | -ός -οί  -ή -ές | ουρανός  νικητής | ουρανοί  νικητές |
| **Παροξύτονα** | -ης -ές  -ας -ες  -ος -οι | ναύτης  αγώνας, ταμίας  δρόμος | ναύτες  αγώνες, ταμίες  δρόμοι |
| **Προπαροξύτονα** | -ας -ες  -ος -οι | φύλακας  άγγελος/αντίλαλος | φύλακες  άγγελοι/αντίλαλοι |

**Β. ΑΝΙΣΟΣΥΛΛΑΒΑ**

|  |  |  |  |
| --- | --- | --- | --- |
| **Οξύτονα** | -άς -άδες  -ές -εδες  -ούς -ούδες | σφουγγαράς  καφές  παππούς | σφουγγαράδες  καφέδες  παππούδες |
| **Παροξύτονα** | -ης -ηδες | νοικοκύρης | νοικοκύρηδες |
| **Προπαροξύτονα** | -ης -ηδες | φούρναρης | φουρνάρηδες |

**Γ. ΑΝΙΣΟΣΥΛΛΑΒΑ ΜΕ ΔΙΠΛΟ ΠΛΗΘΥΝΤΙΚΟ**

|  |  |  |  |
| --- | --- | --- | --- |
| **Οξύτονα** | -ής -ές | πραματευτής | πραματευτές  (πραματευτάδες) |

1. **Η κλίση των θηλυκών**

|  |  |  |
| --- | --- | --- |
| **Είδος** | **Καταλήξεις** | **Παραδείγματα** |

**Α. ΙΣΟΣΥΛΛΑΒΑ**

|  |  |  |  |
| --- | --- | --- | --- |
| Οξύτονα | -ά -ές  -ή -ές | καρδιά  ψυχή | καρδιές  ψυχές |
| Παροξύτονα | -α -ες  -η -ες | ώρα/ελπίδα  νίκη | ώρες/ελπίδες |
| Προπαροξύτονα | -α -ες  -η -ες | θάλασσα/σάλπιγγα | Θάλασσες/σάλπιγγες |
| Κύρια ονόματα | -ώ -  -ω - | Αργυρώ  Φρόσω | \_  \_ |
| Αρχαιόκλιτα | -η -εις  -ος -οι | σκέψη/δύναμη  διάμετρος | σκέψεις/δυνάμεις  διάμετροι |

**Β. ΑΝΙΣΟΣΥΛΛΑΒΑ**

|  |  |  |  |
| --- | --- | --- | --- |
| Οξύτονα | -ά -άδες  -ού -ούδες | γιαγιά  αλεπού | γιαγιάδες  αλεπούδες |

1. **Η κλίση των ουδετέρων**

|  |  |  |  |
| --- | --- | --- | --- |
| **Είδος** | **Καταλήξεις** | **Παραδείγματα** | |
| **Α. ΙΣΟΣΥΛΛΑΒΑ** | | | |
| **Οξύτονα** | -ό -ά  -ί -ιά | βουνό  παιδί | βουνά  παιδιά |
| **Παροξύτονα** | -ι -ια  -ο -α  -ος -η | τραγούδι  πεύκο  μέρος | τραγούδια  πεύκα  μέρη |
| **Προπαροξύτονα** | -ο -α  -ος -η | σίδερο/πρόσωπο  έδαφος | σίδερα/πρόσωπα  εδάφη |
| **Β. ΑΝΙΣΟΣΣΥΛΛΑΒΑ** | | | |
| **Οξύτονα** | -ως -ώτα | καθεστώς | καθεστώτα |
| **Παροξύτονα** | -ας -ατα  -μα -ματα | κρέας  κύμα | κρέατα  κύματα |
| **Προπαροξύτονα** | -μα -ματα  -σιμο –σίματα | όνομα  δέσιμο | ονόματα  δεσίματα |

1. **Η κλίση των ιδιόκλιτων**

|  |  |  |  |
| --- | --- | --- | --- |
| **Καταλήξεις** | **Παραδείγματα** | | **Παρόμοια** |
| **Α. ΙΣΟΣΥΛΛΑΒΑ ΑΡΣΕΝΙΚΑ** | | | |
| -έας -είς | δεκανέας | δεκανείς | γραμματέας  διανομέας  συγγραφέας |
| **Β. ΑΝΙΣΟΣΥΛΛΑΒΑ ΟΥΔΕΤΕΡΑ** | | | |
| -ον –οντα  -αν –αντα  -εν –εντα  -ύ –έα  -υ –ατα | παρόν  σύμπαν  φωνήεν  οξύ  δόρυ | παρόντα  σύμπαντα  φωνήεντα  οξέα  δόρατα | παρελθόν  παν  μηδέν |

**4.Η ΚΛΙΣΗ ΤΩΝ ΕΠΙΘΕΤΩΝ**

|  |  |  |  |
| --- | --- | --- | --- |
| **Κατηγορίες επιθέτων** | | **Παραδείγματα** | |
| **Ενικός αριθμός** | **Πληθυντικός αριθμός** | **Ενικός αριθμός** | **Πληθυντικός αριθμός** |

|  |  |  |  |  |  |  |  |
| --- | --- | --- | --- | --- | --- | --- | --- |
| -ός, -ή, -ό  -ος, -η, -ο  -ος, -α, -ο | -οί,-ές,-ά  -οι,-ες,-α  -οι,-ες,-α | καλός  όμορφος  ωραίος | καλή  όμορφη  ωραία | καλό  όμορφο  ωραίο | καλοί  όμορφοι  ωραίοι | καλές  όμορφες  ωραίες | καλά  όμορφα  ωραία |
| -ός,-ιά,-ιό  -ύς,-ιά,-ύ  -ύς,-εία,-ύ  -ής,-ιά,- ί | -οί, -ές, -ά  -ιοί, -ιές, -ιά  -είς,-είες, -έα  -ιοί, -ιές, -ιά | γλυκός  βαθύς  ταχύς  σταχτής | γλυκιά  βαθιά  ταχεία  σταχτιά | γλυκό  βαθύ  ταχύ  σταχτί | γλυκοί  βαθιοί  ταχείς  σταχτιοί | γλυκές  βαθιές  ταχείες  σταχτιές | γλυκά  βαθιά  ταχέα  σταχτιά |
| -ης,-α,-ικο | -ηδες,-ες,-ικα | ζηλιάρη | ζηλιάρα | ζηλιάρικο | ζηλιάρηδες | ζηλιάρες | ζηλιάρικα |

**ΑΝΩΜΑΛΑ ΕΠΙΘΕΤΑ**

1. πολύς, πολλή, πολύ / πολλοί, πολλές, πολλά

Παρατήρηση:

α. Το επίθετο **πολύς** στον πληθυντικό αριθμό και στα τρία γένη γράφεται με **2λλ**.

β. Το επίθετο **πολλή** μπαίνει μόνο σε μια περίπτωση: **μπροστά από θηλυκό ουσιαστικό**. Αντίθετα, μπροστά **από θηλυκό επίθετο** μπαίνει το επίρρημα **πολύ**.

γ. Το **επίρρημα** πολύ μπαίνει **πριν από επίθετο ή επίρρημα**, για να σχηματίσει τον υπερθετικό βαθμό, **ή συνοδεύει ρήμα.**

1. Επίθετα σε –ης, -ες, πχ. ο, η συνεχής, το συνεχές (επιεικής, ακριβής, διεθνής, ελώδης, ιδεώδης, στοιχειώδης κλπ.) - ο, η συνήθης, το σύνηθες.
2. **ΠΑΡΑΓΩΓΗ ΚΑΙ ΣΥΝΘΕΣΗ**

* Η **παραγωγή** γίνεται με τα προσφύματα, δηλαδή με παραγωγικά στοιχεία που προστίθενται στο θέμα του ονόματος ή του ρήματος.
* Τα **προσφύματα** διακρίνονται σε δύο είδη:

1. **επιθήματα** ή παραγωγικές καταλήξεις, που προστίθενται δεξιά από το θέμα, στο τέλος δηλαδή της αρχικής λέξης. πχ. Έλληνας 🡲Ελλην-όπουλο θέμα : Έλλην-ας, παραγωγική κατάληξη: -όπουλο
2. **προθήματα**, που προστίθενται αριστερά από το θέμα, στην αρχή δηλαδή μιας λέξης πχ. εργάζομαι🡲περι-εργάζομαι,

πρόθημα: περί(πρόθεση), παράγωγη λέξη : περιεργάζομαι πχ. ορατός🡲 αόρατος πρόθημα: α- (στερητικό), παράγωγη λέξη : αόρατος

* **Η σύνθεση**: Δύο απλές λέξεις, που ονομάζονται συνθετικά, μπορούν να ενωθούν και να δημιουργήσουν μια σύνθετη λέξη. πχ. ζάχαρη (α΄συνθετικό) + πλάθω (β΄συνθετικό) 🡲ζαχαροπλαστείο καλός + τύχη 🡲καλότυχος ανοίγω + κλείνω 🡲 ανοιγοκλείνω